### Διαδικασία ΔΙ\_2\_ΚΕ : Επιλογή και έγκριση πράξης (πράξεις ΚΕ)

**1. Σκοπός**

Ο σκοπός της διαδικασίας είναι η διασφάλιση της διαφάνειας και της ίσης μεταχείρισης στην επιλογή για χρηματοδότηση των πράξεων που συμβάλουν στην επίτευξη των ειδικών στόχων της σχετικής προτεραιότητας, σύμφωνα με τα εγκεκριμένα κριτήρια και τη μεθοδολογία αξιολόγησης που περιλαμβάνονται στην Πρόσκληση.

**2. Πεδίο εφαρμογής**

Η παρούσα διαδικασία εφαρμόζεται για την αξιολόγηση και επιλογή των αιτήσεων χρηματοδότησης, που αφορούν σε κρατικές ενισχύσεις, για δράσεις επιχειρηματικότητας. Διευκρινίζεται ότι δεν αφορά σε πράξεις κρατικής ενίσχυσης υποδομών.

Σε περίπτωση που η ΔΑ, βάσει του άρθρου 123 του Καν. 1303/13, αναθέτει σε Ενδιάμεσο Φορέα (ΕΦ) την άσκηση αρμοδιοτήτων διαχείρισης μέρους του Ε.Π. ή συγκεκριμένα καθήκοντά της, που αφορούν στην παρούσα διαδικασία, οι σχετικές υποχρεώσεις που αναλαμβάνει ο ΕΦ περιλαμβάνονται στην Απόφαση Ορισμού του (βλ. *Διαδικασία ΔV\_1. «Ορισμός Ενδιάμεσου Φορέα»* και *Έντυπο Ε.V.1\_KE\_1α*), ενώ η άσκησή των αρμοδιοτήτων του παρακολουθείται από τη ΔΑ σύμφωνα με τη διαδικασία *ΔV\_2 «Παρακολούθηση Ενδιάμεσου Φορέα».*

**3. Θεσμικό Πλαίσιο**

* Κανονισμός (ΕΚ) 1303/2013
  + Άρθρο 125, παρ. 3
* Κανονισμός (ΕΚ) 508/2014
  + Άρθρο 119, παρ. 2
* Κανονισμός (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).
* Κανονισμός (ΕΕ) 717/2014 της 27ης Ιουλίου 2014, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας στους τομείς της αλιείας και της υδατοκαλλιέργειας (de minimis).
* Κανονισμός (ΕΕ) 651/2014 της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (Απαλλακτικός)
* Κανονισμός (ΕΕ) 1388/2014 της 16ης Δεκεμβρίου 2014, για την κήρυξη ορισμένων κατηγοριών ενισχύσεων σε επιχειρήσεις που δραστηριοποιούνται στην παραγωγή, τη μεταποίηση και την εμπορία προϊόντων αλιείας και υδατοκαλλιέργειας συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (Απαλλακτικός)
* Σχετικές ανακοινώσεις και Κατευθυντήριες Γραμμές της ΕΕ
* Νόμος 4314/2014
  + Άρθρα 20, 57, 66, 69

**4. Περιγραφή**

* 1. **Διαλειτουργικότητα Πληροφοριακών Συστημάτων ΟΠΣ και ΠΣΚΕ**

Για την συνεκτική λειτουργία των Πληροφοριακών Συστημάτων ΠΣΚΕ και ΟΠΣ ΕΣΠΑ, τη μείωση του διοικητικού φόρτου και την ελαχιστοποίηση της πιθανότητας σφαλμάτων/καθυστερήσεων, από τις Υπηρεσίες της ΕΑΣ έχει πραγματοποιηθεί εκ των προτέρων αντιστοίχιση των κοινών πεδίων των εντύπων που υποστηρίζει το κάθε πληροφοριακό σύστημα. Όταν τα πεδία αυτά οριστικοποιούνται ή επικαιροποιούνται στο ΠΣΚΕ, μέσω της διαλειτουργικότητας των δύο συστημάτων, τα στοιχεία τους παρέχονται άμεσα και στο ΟΠΣ ΕΣΠΑ.

Όσον αφορά στη παρούσα διαδικασία, το Τεχνικό Δελτίο Πράξης δημιουργείται στο ΟΠΣ στη βάση αφενός των κοινών πεδίων κάθε Αίτησης Χρηματοδότησης που περιλαμβάνονται στο ΠΣΚΕ και αφετέρου των προκαθορισμένων πεδίων κατηγοριοποίησης που τροφοδοτούνται από τη σχετική Πρόσκληση.

* 1. **Υποβολή αιτήσεων χρηματοδότησης**

Οι αιτήσεις χρηματοδότησης υποβάλλονται από τους υποψηφίους Δικαιούχους υποχρεωτικά μέσω του Πληροφοριακού Συστήματος Διαχείρισης Κρατικών Ενισχύσεων (ΠΣΚΕ) κάνοντας χρήση του τυποποιημένου στο ΠΣΚΕ Εντύπου Υποβολής Αίτησης Χρηματοδότησης και σύμφωνα με τους τιθέμενους όρους της οικείας Πρόσκλησης. Αιτήσεις στις οποίες δεν έχουν συμπληρωθεί όλα τα υποχρεωτικά προς συμπλήρωση πεδία του ΠΣΚΕ, δεν θα είναι δυνατό να υποβληθούν.

Η ΔΑ έχει την υποχρέωση να εξειδικεύει το γενικό εγχειρίδιο χρήσης του ΠΣΚΕ που έχει εκδοθεί από την ΕΥΚΕ, ανάλογα με το περιεχόμενο της κάθε Πρόσκλησης (μέτρο ενίσχυσης) καθώς και να παρέχει υπηρεσίες επιχειρησιακής υποστήριξης των χρηστών του ΠΣΚΕ (helpdesk) αποκλειστικά σε θέματα που αφορούν στην εφαρμογή της οικείας πρόσκλησης καθ’ όλο το διάστημα που θα διαρκέσει η διαδικασία υποβολής αιτήσεων χρηματοδότησης.

* 1. **Παραλαβή - Αξιολόγηση των αιτήσεων χρηματοδότησης**

1. *Παραλαβή αιτήσεων χρηματοδότησης*

Με την εμπρόθεσμη υποβολή και παραλαβή της αίτησης (ηλεκτρονικά και σε έντυπη μορφή εφόσον απαιτείται), τα πλήρη στοιχεία παραλαβής της αίτησης καταχωρούνται στο ΠΣΚΕ, σύμφωνα με τα προβλεπόμενα στην οικεία Πρόσκληση, ενώ ο δυνητικός Δικαιούχος ενημερώνεται, σύμφωνα με τις σχετικές οδηγίες της Πρόσκλησης, μέσω του ΠΣΚΕ για την παραλαβή της. Όλες οι Αιτήσεις Χρηματοδότησης με τη συνημμένη τεκμηρίωση αρχειοθετούνται (σε ηλεκτρονικό και, εφόσον απαιτείται, σε φυσικό αρχείο).

1. *Έλεγχος πληρότητας στοιχείων της πρότασης*

Ο έλεγχος πληρότητας των υποβαλλόμενων αιτήσεων διενεργείται μέσω του ΠΣΚΕ, με βάση τυποποιημένο ερωτηματολόγιο ελέγχου πληρότητας, σύμφωνα με τους όρους της πρόσκλησης.

Ειδικότερα, η ΔΑ ελέγχει την πληρότητά τους, ώστε να διασφαλίζεται:

* η προσήκουσα συμπλήρωση/ σύνταξη και υποβολή της αίτησης χρηματοδότησης μέσω του ΠΣΚΕ.
* ότι η αίτηση χρηματοδότησης συνοδεύεται από όλα τα στοιχεία, έγγραφα και τυπικά δικαιολογητικά που έχουν προσδιοριστεί στην πρόσκληση,
* ότι η αίτηση χρηματοδότησης και τα συνοδευτικά έγγραφα είναι, όπου απαιτείται, κατάλληλα υπογεγραμμένα και νομίμως επικυρωμένα.

Με την ολοκλήρωση αυτού του σταδίου, ενημερώνονται οι Δικαιούχοι των οποίων η αίτηση δεν είναι πλήρης

1. *Αξιολόγηση*

Μετά την ολοκλήρωση του παραπάνω βήματος, πραγματοποιείται η αξιολόγηση κάθε αίτησης χρηματοδότησης μέσω του ΠΣΚΕ βάσει τυποποιημένου Εντύπου Αξιολόγησης, σύμφωνα με τα κριτήρια και τη μεθοδολογία που περιγράφονται στην Πρόσκληση και στον Οδηγό (Εφαρμογής) του Προγράμματος/Δράσης. Το αποτέλεσμα της αξιολόγησης της αίτησης με τη σχετική τεκμηρίωση αποτυπώνεται στο παραγόμενο από το ΠΣΚΕ Έντυπο Αξιολόγησης και υπογράφεται από τον Αξιολογητή, εφόσον προβλέπεται.

* + Η αξιολόγηση των αιτήσεων είναι συγκριτική εκτός από εξαιρετικές περιπτώσεις κατά τις οποίες, απολύτως τεκμηριωμένα, δύναται να επιλεγεί άμεση αξιολόγηση. Τέτοιες περιπτώσεις δύναται να αφορούν δράσεις, όπου η τήρηση ελάχιστων προϋποθέσεων είναι επαρκής για την κάλυψη των στόχων του Επιχειρησιακού Προγράμματος). Στην περίπτωση της συγκριτικής αξιολόγησης, αξιολογείται το σύνολο των προτάσεων που έχουν υποβληθεί κατά την χρονική περίοδο, η οποία ορίζεται ρητά στην Πρόσκληση. Με βάση τα αποτελέσματα της αξιολόγησης, παράγεται από το ΠΣΚΕ Πίνακας κατάταξης αποτελεσμάτων αξιολόγησης με φθίνουσα σειρά βαθμολόγησης, καθώς και πίνακας με όλες τις μη παραδεκτές αιτήσεις χρηματοδότησης. Οι αιτήσεις που τελικά χρηματοδοτούνται προκύπτουν με βάση τη σειρά κατάταξης στην κατάσταση αποτελεσμάτων αξιολόγησης των παραδεκτών αιτήσεων χρηματοδότησης, και μέχρι την εξάντληση του αντίστοιχου προϋπολογισμού της Πρόσκλησης.

Με βάση τα παραπάνω, τα αποτελέσματα αξιολόγησης περιλαμβάνουν:

1. Πίνακα εγκεκριμένων αιτήσεων,
2. Πίνακα εγκεκριμένων αιτήσεων μη ενισχυόμενων, λόγω εξάντλησης προϋπολογισμού πρόσκλησης
3. Πίνακα απορριφθεισών αιτήσεων, λόγω αρνητικής αξιολόγησης
   * Η άμεση αξιολόγηση, αφορά στην αυτοτελή αξιολόγηση της κάθε αίτησης χρηματοδότησης, με βάση την αρχή της χρονικής προτεραιότητας (first in- first out) και τους διαθέσιμους πόρους. Η αίτηση εγκρίνεται εφόσον καλύπτονται οι προϋποθέσεις που τίθενται από την Πρόσκληση, ενώ σε αντίθετη περίπτωση απορρίπτεται.

Η ΔΑ, κατά την επιλογή των αξιολογητών, διασφαλίζει ότι οι εμπλεκόμενοι στη διαδικασία αξιολόγησης διαθέτουν τα κατάλληλα τυπικά και ουσιαστικά προσόντα, ενώ εκπαιδεύονται σχετικά. Επιπλέον, διασφαλίζει ότι απολαμβάνουν πλήρους ανεξαρτησίας κατά την άσκηση των καθηκόντων τους, μέσω της υποβολής δήλωσης μη σύγκρουσης συμφερόντων, στη βάση σχετικού εντύπου που τηρείται στο ΠΣΚΕ, όπου έχει πρόσβαση και η ΚΥ της ΜΟΔ Α.Ε.

Επίσης, η ΔΑ διασφαλίζει ότι τηρούνται τα προβλεπόμενα στον Καν. 1303/2013, μεταξύ άλλων:

- ότι η μεθοδολογία και τα κριτήρια επιλογής, όπως περιγράφονται στην αντίστοιχη πρόσκληση και, κατά περίπτωση, στον Οδηγό Εφαρμογής:

α) δεν εισάγουν διακρίσεις και είναι διαφανή·

β) διασφαλίζουν τη συμβολή των πράξεων στην επίτευξη των ειδικών στόχων και των αποτελεσμάτων της σχετικής προτεραιότητας·

γ) λαμβάνουν υπόψη την προώθηση της ισότητας μεταξύ ανδρών και γυναικών και τηρούν τις αρχές της βιώσιμης ανάπτυξης όπως ορίζεται στα άρθρα 7 και 8 του Κανονισμού 1303/2013·

- και ότι οι πράξεις δεν επιλέγονται εάν έχει ολοκληρωθεί το φυσικό αντικείμενο ή έχουν υλοποιηθεί πλήρως πριν από την υποβολή της αίτησης χρηματοδότησης από τον δικαιούχο.

1. *Αρχειοθέτηση στοιχείων αξιολόγησης*

Με ευθύνη της αρμόδιας ΔΑ, αρχειοθετούνται όλα τα στοιχεία της αξιολόγησης.

1. *Έγκριση αποτελεσμάτων αξιολόγησης*

Τα αποτελέσματα αξιολόγησης εγκρίνονται με απόφαση του οργάνου που προβλέπεται στην Πρόσκληση (ή την Υπουργική Απόφαση του άρθρου 69 του Νόμου 4314/2014), και σύμφωνα με τις προβλεπόμενες σε αυτή διαδικασίες.

Μετά το τέλος του σημείου 4.3, εκτελούνται παράλληλα τα σημεία 4.4 και 4.5-4.6 κατωτέρω.

* 1. **Έκδοση Απόφασης Ένταξης Πράξεων - Απόφαση Έγκρισης Χρηματοδότησης Πράξεων**

Με την έγκριση των αποτελεσμάτων της διαδικασίας αξιολόγησης, οριστικοποιούνται από τη ΔΑ στο ΠΣΚΕ τα στοιχεία των εγκεκριμένων αιτήσεων, δημιουργούνται στο ΟΠΣ ΕΣΠΑ τα αντίστοιχα Τεχνικά Δελτία Πράξης, αποδίδονται οι σχετικοί κωδικοί MIS και εκδίδεται η Απόφασης Ένταξης Πράξεων, για το σύνολο των εγκεκριμένων προτάσεων, στο Επιχειρησιακό Πρόγραμμα. Η Απόφαση Ένταξης Πράξεων στο ΕΠ αποτελεί αυτοδίκαιη πρόταση εγγραφής στο ΠΔΕ και δημοσιεύεται στη «Διαύγεια» μέσω του ΟΠΣ.

Ανάλογα με το αρμόδιο όργανο για την έγκριση της χρηματοδότησης των Πράξεων διακρίνονται δύο περιπτώσεις:

Α. Η Απόφαση Ένταξης Πράξεων στο ΕΠ, βάσει του τυποποιημένου εντύπου Ε.I.2.\_ΚΕ\_1 που παράγεται από το ΟΠΣ μέσω των στοιχείων του ΠΣΚΕ, περιλαμβάνει, μεταξύ άλλων, τους Πίνακες Αποτελεσμάτων της Αξιολόγησης και τους κωδικούς MIS των εγκεκριμένων Αιτήσεων Χρηματοδότησης Πράξεων. Εκδίδεται από τον Γενικό Γραμματέα , μετά από εισήγηση του Προϊσταμένου της ΔΑ/ ΕΦ. Η ημερομηνία δημοσίευσης τεκμαίρεται ως το χρονικό σημείο ανάληψης δέσμευσης για τη χρηματοδότηση του Δικαιούχου.

Β. Στις περιπτώσεις που το αρμόδιο όργανο, βάσει του θεσμικού του πλαισίου, για την έγκριση της χρηματοδότησης των Πράξεων, είναι διαφορετικό από αυτό που εκδίδει την Απόφαση Ένταξης Πράξεων στο ΕΠ, δύναται να προηγείται η έκδοση από το αρμόδιο όργανο σχετικής Απόφασης Έγκρισης Χρηματοδότησης Πράξεων, παραγόμενη από το ΠΣΚΕ για το σύνολο των εγκεκριμένων Πράξεων στο πλαίσιο της ίδιας Πρόσκλησης/Δράσης, η οποία δημοσιεύεται στη «Διαύγεια». Η ημερομηνία δημοσίευσης τεκμαίρεται ως το χρονικό σημείο ανάληψης δέσμευσης για τη χρηματοδότηση/ενίσχυση των δικαιούχων.

Τόσο στην περίπτωση Α. όσο και Β. ανωτέρω, οι επιμέρους όροι και προϋποθέσεις χορήγησης της χρηματοδότησης, που απορρέουν τόσο από το καθεστώς ενίσχυσης όσο και από τους Κανονισμούς των ΕΔΕΤ, αποτυπώνονται στο εκάστοτε έγγραφο που προβλέπεται από την πρόσκληση (π.χ. σύμβαση, τεχνικό παράρτημα), το οποίο θα αναφέρεται εφεξής (στις Διαδικασίες των Πράξεων Κρατικών Ενισχύσεων) ως Απόφαση Χρηματοδότησης της μεμονωμένης Πράξης.

Ο Δικαιούχος ενημερώνεται για τη συμμετοχή του Ταμείου στη χρηματοδότηση της Πράξης μέσω της προαναφερθείσας Απόφασης Χρηματοδότησης. Σε περίπτωση που κατά την Ένταξη των Πράξεων στο ΕΠ προϋπάρχει η Απόφαση Χρηματοδότησης, η ΔΑ οφείλει να ενημερώσει τους δικαιούχους σχετικά, καθώς και για τις επιπλέον υποχρεώσεις που αυτοί αναλαμβάνουν, σύμφωνα με τους σχετικούς όρους της Πρόσκλησης.

Η Απόφαση Ένταξης Πράξεων, που εκδίδεται σύμφωνα με τα ανωτέρω, τροποποιείται στις εξής περιπτώσεις:

* + όταν υπάρχει αύξηση του συνολικού προϋπολογισμού (πχ σημείο 4.6 κατωτέρω)
  + όταν ο συνολικός προϋπολογισμός των πράξεων μειώνεται σε ποσοστό άνω του 20%
  1. **Κοινοποίηση αποτελεσμάτων αξιολόγησης**

Ο δυνητικός Δικαιούχος ενημερώνεται με κάθε πρόσφορο μέσο, και σε κάθε περίπτωση μέσω του ΠΣΚΕ σύμφωνα με τις σχετικές οδηγίες της Πρόσκλησης, για τα αποτελέσματα της αξιολόγησης.

* 1. **Εξέταση ενστάσεων**

Με την κοινοποίηση των αποτελεσμάτων αξιολόγησης, παρέχεται το δικαίωμα στους δυνητικούς Δικαιούχους να ασκήσουν ένσταση. Ο τρόπος υποβολής, η αποκλειστική προθεσμία εντός της οποίας μπορεί να ασκηθεί το δικαίωμα αυτό, το όργανο εξέτασης και η προθεσμία εξέτασης για έκδοση σχετικής απόφασης προσδιορίζονται στην αντίστοιχη Πρόσκληση.

Μετά την ολοκλήρωση της διαδικασίας εξέτασης των ενστάσεων, επικαιροποιείται ή συμπληρώνεται, εφόσον απαιτείται, η απόφαση έγκρισης των αποτελεσμάτων αξιολόγησης (βλ. σημείο 4.3.v ανωτέρω) και επαναλαμβάνεται η διαδικασία του σημείου 4.4 ανωτέρω.

Τα αποτελέσματα εξέτασης των ενστάσεων κοινοποιούνται στους δυνητικούς Δικαιούχους με ευθύνη της ΔΑ.

**5. Σχετικά έντυπα**

|  |  |
| --- | --- |
| **Κωδικός** | **Περιγραφή** |
| Ε.Ι.2\_ΚΕ\_1 | Απόφαση Ένταξης Πράξεων Κρατικών Ενισχύσεων |

Στην παρούσα Διαδικασία χρησιμοποιούνται και έντυπα από τη *Διαδικασία ΔΙ\_1:Έκδοση πρόσκλησης για υποβολή αιτήσεων χρηματοδότησης (πράξεις πλην Κρατικών Ενισχύσεων):*

|  |  |
| --- | --- |
| **Κωδικός** | **Περιγραφή** |
| Ε.Ι.1\_3 | Τεχνικό Δελτίο Πράξης |
| Ο\_Ε.Ι.1\_3 | Οδηγίες συμπλήρωσης Τεχνικού Δελτίου Πράξης |

**6. Διάγραμμα ροής**